न्यूयॉर्क : मस्जिद, मंदिर पर हमला करने वाला गिरफ्तार  
न्यूयॉर्क में एक मस्जिद और मंदिरों समेत पांच जगहों पर पेट्रोल बमों से हमले के मामले में पुलिस ने एक व्यक्ति को गिरफ्तार किया है।
न्यूयॉर्क में एक मस्जिद और मंदिरों समेत पांच जगहों पर पेट्रोल बमों से हमले के मामले में पुलिस ने एक व्यक्ति को गिरफ्तार किया है। पुलिस के मुताबिक क्वींस के रहने वाले गयाना मूल के रे लाज़िएर लेंजेंड ने यह कबूल किया है कि यह हमले उसी ने किए थे। नए साल के पहले दिन लाज़िएर लेंजेंड ने बोतलों में पेट्रोल भरकर उसमें आग लगाने के बाद इस्लामिक केन्द्र और दो मंदिरों के अलावा एक किराने की दुकान और एक घर पर हमला किया था।
पुलिस का कहना है कि मंगलवार को ही उसे हिरासत में लिया गया था और पूछताछ में जुर्म कबूलने के बाद उसे गिरफ्तार कर लिया गया। लाज़िएर लेंजेंड पर कुल पांच आरोप लगाए गए हैं जिसमें हेट क्राइम भी शामिल है। पुलिस का कहना है कि उसने दुकान पर इसलिए हमला किया क्योंकि कुछ दिन पहले उसे वहां से सामान चुराते हुए पकड़ा गया था जबकि हिन्दू परिवार के घर पर इसलिए हमला किया क्योंकि उनके साथ उसका झगड़ा था।